ธปท.หนุนภาษีที่ดิน เร่งแบงก์ขายเอ็นพีเอ
ธปท.เห็นด้วยรัฐเก็บภาษีที่ดิน เชื่อทำให้แบงก์ระบายเอ็นพีเอที่ถือไว้เร็วขึ้น จากปกติตั้งเกณฑ์ให้ถือได้ 3-5 ปี
16 มิ.ย. 2559

ธปท.เห็นด้วยรัฐเก็บภาษีที่ดิน เชื่อทำให้แบงก์ระบายเอ็นพีเอที่ถือไว้เร็วขึ้น จากปกติตั้งเกณฑ์ให้ถือได้ 3-5 ปี 
นางทองอุไร ลิ้มปิติ รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า เห็นด้วยกับการจัดเก็บภาษีที่ดิน ตามร่าง พ.ร.บ.ภาษีที่ดินและสิ่งปลูกสร้าง ที่กำหนดให้เจ้าของที่ดินและสิ่งปลูกสร้าง ทั้งบุคคลธรรมดา นิติบุคคล หรือผู้ครอบครองทรัพย์สินของรัฐ ต้องเสียภาษีตามมูลค่าของที่ดินและสิ่งปลูกสร้าง เพราะจะส่งผลให้ธนาคารพาณิชย์ที่มีสินทรัพย์รอการขาย (เอ็นพีเอ) ต้องจ่ายภาษีด้วย และน่าจะช่วยให้ธนาคารเร่งขายที่ดินออกเร็วขึ้น จะได้ไม่ต้องแบกรับภาระภาษี จากปกติ ธปท.ให้ถือเอ็นพีเอได้ไม่เกิน 3-5 ปี
“ในมุมเรา การเก็บภาษีที่ดินน่าจะดี เพราะเราไม่ต้องการให้แบงก์เป็นแหล่งเก็บสินทรัพย์จำพวกบ้านและที่ดินอยู่แล้ว การเก็บภาษีอาจทำให้แบงก์เร่งขายสินทรัพย์ออกเร็วขึ้น จะได้ไม่ต้องแบกรับภาระภาษี” นางทองอุไร ระบุ
ทั้งนี้ ที่ประชุมคณะรัฐมนตรี (ครม.) เมื่อวันที่ 7 มิ.ย.ที่ผ่านมา มีมติเห็นชอบร่าง พ.ร.บ.ภาษีที่ดินและสิ่งปลูกสร้าง พ.ศ.... ซึ่งจะนำมาบังคับใช้แทน พ.ร.บ.ภาษีโรงเรือนและที่ดิน พ.ศ. 2475 และ พ.ร.บ.ภาษีบำรุงท้องที่ พ.ศ. 2508 ตามที่กระทรวงการคลังเสนอ
โดยแบ่งการจัดเก็บเป็น 4 กลุ่ม คือ 1.กรณีใช้เพื่อประกอบอาชีพเกษตรกรรม จัดเก็บภาษีในอัตราไม่เกิน 0.2% ของราคาประเมิน โดยที่ดินมูลค่าไม่เกิน 50 ล้านบาท ได้รับการยกเว้น 2.กรณี “ใช้เป็นที่พักอาศัย” จัดเก็บภาษีในอัตราไม่เกิน 0.5% ของราคาประเมิน แบ่งเป็น 2 กรณี คือ บ้านหลังหลักและบ้านหลังที่สอง โดยบ้านหลังแรกที่มีมูลค่าไม่ถึง 50 ล้านบาท จะได้รับการยกเว้นภาษี 3.กรณีใช้ประโยชน์ด้านพาณิชยกรรมหรืออุตสาหกรรม จัดเก็บภาษีในอัตราไม่เกิน 2% ของราคาประเมิน และ 4.กรณีที่ดินที่รกร้างว่างเปล่า จัดเก็บภาษีในอัตราไม่เกิน 5% ของราคาประเมิน โดยในปีที่ 1-3 เริ่มเก็บในอัตรา 1% ปีที่ 4-6 เก็บในอัตรา 2% และตั้งแต่ปีที่ 7 เป็นต้นไป เก็บในอัตรา 3%